tartuNLP/wikipedia-smugri-20251201 huggingface dataset:
Asking Alexandrian diskografia

Asking Alexandria on brittiläinen vuonna 2008 perustettu metalcore-yhtye North Yorkshirestä.
Petri Lahti

Petri Lahti (s. 1965 Helsinki) on suomalainen toimittaja ja tietokirjailija.
Lahti on työskennellyt vuodesta 1999 lähtien toimittajana "Ilta-Sanomissa" ja "Urheilulehdessä". Sitä ennen hän työskenteli "Veikkaajassa" ja Yleisradion teksti-TV:ssä.
Lahti kirjoitti vuonna 2019 pikaluistelija Mika Poutalan elämäkerran "Muutaman sadasosan tähden" ja 2018 yhdessä Leonard Jägerskiöld Nilssonin kanssa tietokirjan "Jalkapallon seuravaakunat."
Hän toimi esimiehenä ja toimittajana "Ilta-Sanomien" vuonna 2019 julkaisemassa "Bensaa suonissa" -bookzinessä ja vuonna 2005 rock-yhtye Hurriganesia käsittelevässä erikoislehdessä. Hän kirjoitti vuonna 2023 myös Hurriganesia käsittelevän tietokirjan "Houlama! Hurriganes päivä päivältä 1971–1984."
Lahti osallistui lisäksi kirjoittajana "Cover Art – Eläköön vinyyli!" -tietokirjan tekemiseen vuonna 2016 ja vastasi muusikko Jimi Hendrixin vuonna 2020 ilmestyneen elämäkertakirjan Suomi-osuudesta.
Lahti on valittu vuoden jalkapallotoimittajaksi 2002.
Georg Salonius

Georg Gustaf Salonius (2. helmikuuta 1705 Nauvo – 13. helmikuuta 1760 Turku) oli Turun hovioikeuden aktuaari, joka painatti ensimmäisen suomenkielisen lakikirjan "Ruotzin waldacunnan laki".
Georg Saloniuksen vanhemmat olivat kirkkoherra Gustaf Salonius ja Anna Gerdzlovius ja puoliso vuodesta 1748 Anna Margareta Koch (k. 1800). Salonius opiskeli Turun katedraalikoulussa ja tuli ylioppilaaksi 1727. Turun hovioikeuden auskultantti hänestä tuli 1739, pankinkamreeri valtiosäätyjen pankissa 1744 ja Turun hovioikeuden aktuaari 1746. Salonius omisti Sairialan kartanon Hauholla. Hänen painattamansa vuoden 1734 lain suomennos, jonka oli laatinut Samuel Forseen ja tarkastanut Erik af Palén, ilmestyi vuonna 1759.
Biffy Clyron diskografia

Biffy Clyro on Skotlannista kotoisin oleva alternative rock -yhtye.
Enter Shikarin diskografia

Enter Shikari (joskus tyyliteltynä ΣΠΤΣR SHΦΚΔRΦ) on englantilainen, vuonna 2003 perustettu post-hardcore-yhtye. Nelijäseninen yhtye on kotoisin St Albansista, Hertfordshirestä. Yhtyeeseen kuuluvat Roughton ”Rou” Reynolds, Liam ”Rory” Clewlow, Chris Batten ja Rob Rolfe.
Rassemblement pour la démocratie et le progrès

Rassemblement pour la démocratie et le progrès eli RDP on poliittinen puolue Malissa.
Malilaiset emigrantit perustivat Almamy Syllan johtaman RDP:n Gabonissa vuonna 1990. Se rekisteröitiin huhtikuussa 1991 pian presidentti Moussa Traorén hallinnon kaatumisen jälkeen. RDP sai vuoden 1992 kansalliskokousvaaleissa neljä edustajanpaikkaa. Saman vuoden presidentinvaaleissa Sylla sai ensimmäisellä kierroksella 9,4 prosenttia äänistä. 
Vuonna 1997 Sylla toimi vaaleja boikotoineen oppositiopuolueiden yhteenliittymän COPPO:n puheenjohtajana, minkä johdosta RDP:n toisinajattelijat perustivat uuden puolueen Rassemblement national pour la démocratien. Vuoden 2002 vaaleissa Sylla sai vain 0,57 prosenttia äänistä eikä RDP saanut yhtään kansalliskokouspaikkaa. 
Nykyään puolueen puheenjohtajana toimii Bissi Sangaré.
Mattilanperä (Alavieska)

Mattilanperä eli Mattila on Alavieskassa sijaitsevan Kähtävän kylän osakylä. Sen asutus syntyi vuonna 1759 perustetun kruunun uudistilan maille, jonne siirrettiin vanhoja rakennuksia Kähtävästä. Mattilanperän viidestä tilasta viimeisin on syntynyt toisen maailmansodan jälkeen. Mattilanperän rakennukset ovat tiiviinä ryhmänä kylätien mutkassa, ja taloryhmä edustaa Pohjanmaan jokilaaksokylien takamaille 1700-luvulla syntyneitä kruununtiloja ja on luetteloitu valtakunnallisesti merkittäviin rakennettuihin kulttuuriympäristöihin.
Sijainti ja kylä.
Mattilanperä kuuluu Kähtävänojan varteen keskittyneeseen Kähtävän kylään. Mattilanperän taloryhmä edustaa Pohjanmaan jokilaaksokylien takamaille 1700-luvulla syntyneitä kruununtiloja. Kylän rakennustavaltaan vanhakantaiset rakennukset ovat hyvin säilynyt esimerkki 1700-luvun suomalaisesta talonpoikaisrakentamisesta. Mattilanperä on luetteloitu valtakunnallisesti merkittäviin rakennettuihin kulttuuriympäristöihin.
Mattilanperän rakennuskanta on sijoittunut tiiviiksi ryhmäksi kylätien mutkaan. Tie kulkee asuinpihojen ja talouspihojen välistä. Asuinpihassa on kolme punamultaista asuinrakennusta. Vanhin asuinrakennuksista on Koivisto. 1700-luvulla rakennettu hirsirakennus oli mahdollisesti alkujaan savupirtti. Niin kutsuttu ylätupa on vuodelta 1879. Siinä on viisikulmainen kuisti ja toinen myöhemmin rakennettu kuisti. Sisätiloissa on säilynyt keltalasitteinen kaakeliuuni ja leivintupa. Talouspihan yli 30 rakennuksesta kivinavetat ovat vanhimpia. Luonnonkivestä ladotut navetat ovat 1700-luvulta. Rakennuskeskittymän ulkopuolella oleva jalka-aitta on vuodelta 1763.
Historia.
Kähtävään Kähtävänojan varrelle syntyi pysyvää asutusta 1400-luvun lopulla. Kylässä oli 1500-luvulla neljä taloa. Niistä vanhin jaettiin vuonna 1580. Jaosta muodostui seitsemän kyläkuntaa, muiden muassa Mattila. Mattilan eli Mattilanperän asutus syntyi vuonna 1759 perustetun kruunun uudistilan maille, jonne siirrettiin vanhat rakennukset Kähtävästä. Tila sai kuuden vuoden verovapauden, jota jatkettiin useita kertoja. Verotuksen piiriin tila joutui vuonna 1837, ja perintötilaksi se lunastettiin vuonna 1897.
Mattilanperän viides tila muodostettiin toisen maailmansodan jälkeen. Itsenäinen tila syntyi alueen eteläosaan.
Chico Bouchikhi

Chico Bouchikhi, syntyjään Jahloul Bouchikhi, (s. 13. lokakuuta 1954) on ranskalainen muusikko ja Gipsy Kings -yhtyeen yksi perustajajäsenistä.
Bouchikhin isä oli marokkolainen ja äiti algerialainen. Hän tutustui Camarguessa Etelä-Ranskassa Reyesin perheeseen. José Reyes oli laulaja, joka esiintyi serkkunsa, flamencokitaristi Ricardo Baliardon kanssa. Vuonna 1974 José Reyes perusti Los Reyes -yhtyeen neljän poikansa ja Baliardon suvun serkkujen kanssa. Bouchikhi oli Reyesien mukana ja alkoi seurustella José Reyesin tyttären Marthe Reyesin kanssa.
Vuonna 1979 José Reyesin kuoleman jälkeen Bouchikhi ehdotti yhtyeen nimen muuttamista Los Reyesista Gipsy Kingsiin. Chico Bouchikhi oli Gipsy Kingsin menestyskappaleiden ”Djobi, djoba”, ”Bamboléo” ja ”Soy” yksi kirjoittajista.
Bouchikhin mukaan hänet syrjäytettiin Gipsy Kingsistä vuonna 1991. Bouchikhi muodosti oman yhteen Chico &amp; The Gypsies. Alkuperäiset Gipsy Kings -yhtyeen jäsenet Bouchikhi sekä Paul, Patchai ja Canut Reyes palasivat yhteen parikymmentä vuotta eron jälkeen ja ovat esiintyneet nimellä The Original Gypsies.
Heinäkuussa 1973 Israelin tiedustelupalvelu Mossad murhasi hänen veljensä Ahmed Bouchikhin Lillehammerissa. Mossad erehtyi pitämään Ahmed Bouchikhia Mustan syyskuun terroristina Ali Hassan Salamehina. 
Chico Bouchikhi nimitettiin Unescon hyvän tahdon lähettilääksi vuonna 1996. Hänelle myönnettiin Taiteen ja kirjallisuuden ritarikunnan ritarimerkki vuonna 2000.
Cory Michael Smith

Cory Michael Smith (s. 14. marraskuuta 1986) on yhdysvaltalainen näyttelijä. Hänet tunnetaan muun muassa roolistaan yhdysvaltalaisessa rikossarja "Gothamissa".
Yksityiselämä.
Smith kasvoi Ohion Columbuksessa ja hän valmistui Hilliard Darby High Schoolista vuonna 2005. Maaliskuussa 2018 hän kertoi olevansa seksuaalisuudeltaan queer.
Virva Puumala

Virva Puumala os. Mathlin (s. 1990) on suomalainen sopraano. Hän voitti vuonna 2018 pianisti Juho Lepistön kanssa Helsinki Lied -kilpailun ensipalkinnon. Lisäksi hän on edennyt finaaliin Kangasniemen laulukilpailussa kesällä 2017 ja voittanut Lappeenrannan valtakunnalliset laulukilpailut vuonna 2019.
Puumala on liedin ohella tulkinnut oopperaa ja oratorioita. Hän on työskennellyt useiden suomalaisorkestereiden kanssa. Hänen oopperaroolejaan ovat olleet Rita (Gaetano Donizetti: "Rita"), Despina (Wolfgang Amadeus Mozart: "Così fan tutte"), Kaarina (Tapio Tuomela: "Neljäntienristeys"), Aurora (Jukka Linkola: "Abrahamin pidot") ja Ester (Jouko Tötterström: "Kotiin").
Puumala sai vuonna 2016 Oulussa maisterinarvon musiikkikasvatuksessa. Hän alkoi suorittaa vuonna 2017 toista maisterintutkintoa laulumusiikissa Sibelius-Akatemiassa Soile Isokosken ja Sirkka Parviaisen johdolla.
Demo 3

Demo 3 on Absoluuttisen Nollapisteen EP-kasetti, jonka yhtye julkaisi oman Diu Dau Records -levymerkin kautta. Kasetti sisältää yhtyeen ennen levytysuraansa tekemiä kappaleita, joita ei ole aiemmin julkaistu kaupallisesti julkaistuilla levyillä. Nimestään huolimatta kasetti on nauhoitettu studiossa ja tarkoitettu kaupalliseen myyntiin. Kasetti oli myynnissä yhtyeen keikoilla ja sen verkkosivun kaupassa. Yhtye soittaa kasetilla alkuperäisessä kokoonpanossaan, vaikka Janne Hast oli levyn teon ja julkaisun aikaan yhtyeen jäsen. "Mutta toivoa on" on yhtyeen ensimmäinen kappale. 
Demo 3:n julkaisun yhteydessä yhtye soitti alkuperäiskokoonpanossaan Roots-illat-kiertueen, jonka keikoilla kuultiin kappaleita ainoastaan kasetilta sekä yhtyeen kolmelta ensimmäiseltä albumilta.
Kappaleet.
Sävellykset ja sanoitukset Tommi Liimatta, ellei toisin mainita.
Los Amaya

Los Amaya on vuonna 1969 perustettu espanjalainen yhtye. Yhtyeen jäsenet ovat romaniveljekset José (s. 1950) ja Delfín (s. 1952).
1970-luvun alkupuolen kappaleita olivat ”El jala jala” ja cover-versiot ”Caramelos”, ”Tequila ” ja ”Qué mala suerte la mía!”. Kansainvälinen menestyskappale oli vuonna 1978 julkaistu ”Vete”. 
Debyyttialbumia "Los Amaya y su combo gitano" (1971) on kutsuttu tyylilajin merkkipaaluksi. Albumi sisältää muun muassa rumbaversiot Ennio Morriconen elokuvamusiikkikappaleista ”Vain muutaman dollarin tähden” (”La muerte tenía un precio”) ja ”Hyvät, pahat ja rumat” (El bueno, el feo y el malo).
José ja Delfín Amayan täti oli flamencotanssija Carmen Amaya.
Mörttinen

Mörttinen on sukunimi, joka on muun muassa seuraavilla suomalaisilla henkilöillä:
Baran (Rajasthan)

Baran on Intian Rajasthanin osavaltiossa sijaitseva noin 120 000 asukkaan kaupunki, joka toimii samannimisen piirikunnan hallinnollisena keskuksena.
Vuoden 2011 väestönlaskennan mukaan 84 prosenttia Baranin asukkaista on hinduja. Muslimeiden osuus väestöstä on 14 prosenttia ja jainalaisten yksi prosentti. Lukutaitoisia on noin 80 prosenttia. Slummeissa asuu noin 40 000 henkeä eli 34 prosenttia kaupungin asukkaista.
Loudounin piirikunta

Loudounin piirikunta () on Yhdysvaltojen Virginian osavaltiossa sijaitseva piirikunta. Sen väkiluku oli 406 850 vuonna 2018 ja sen pinta-ala on 1 350 neliökilometriä. Leesburgin kaupunki on piirikunnan hallintokeskus.
Väestö.
Terrebonnen piirikunnan asukkaista 55,9 prosenttia on valkoisia, 18,8 prosenttia aasialaisia ja 13,9 prosenttia latinalaisamerikkalaisia. 32,2 prosenttia puhuu myös muita kieliä kuin englantia. 88,7 prosenttia asukkaista on Yhdysvaltain kansalaisia. Piirikunnan väestön keski-ikä on 36,4 vuotta.
Pascal Devoyon

Pascal Devoyon (s. 1953) on pianisti. 
Devoyon opiskeli varhain Blanche Bascourret de Gueraldin johdolla. Hän valmistui vuonna 1971 ensipalkinnon saamisen kera Pariisin konservatoriosta, jossa hänen opettajanaan oli toiminut Lélia Gousseau. Vuonna 1972 hän sai esiintyvän taiteilijan diplominsa École Normale de Musique de Parisista. Devoyon tuli palkituksi muiden muassa Viotti-, Busoni- ja Leeds-kilpailuissa. Kansainväliseen maineeseen hän nousi vuonna 1978 Tšaikovski-kilpailussa saamansa hopeamitalin myötä. Devoyon on esiintynyt muiden muassa Lontoon filharmonikkojen, Orchestre de Parisin, Rotterdamin filharmonikkojen, Helsingin kaupunginorkesterin, Montrealin sinfoniaorkesterin ja NHK-sinfoniaorkesterin kanssa. Resitaaleja hän on pitänyt esimerkiksi Carnegie Hallissa, Concertgebouwissa, Philharmonie-salissa ja Queen Elizabeth Hallissa. Kamarimuusikkona hänen yhteistyökumppaneihinsa ovat kuuluneet viulistit Dong-suk Kang ja Philippe Graffin sekä sellistit Steven Isserlis ja Tilmann Wick. Vaimonsa Rikako Muratan kanssa hän aloitti säännöllisen esiintymisen pianoduona vuonna 2006.
Devoyonin ohjelmistoon kuuluvat muiden muassa kaikki Ludwig van Beethovenin sonaatit, 1900-luvun teoksia sellaisilta säveltäjiltä kuin Béla Bartókilta ja Olivier Messiaenilta sekä nykysäveltäjien musiikkia. Devoyonin levytysten joukossa on musiikkia Pjotr Tšaikovskilta, Edvard Griegiltä, Robert Schumannilta, Maurice Ravelilta, Franz Lisztiltä, César Franckilta, Gabriel Faurélta, Camille Saint-Saënsilta, Francis Poulencilta, Franz Schubertilta, Arthur Honeggerilta, Ernest Chaussonilta, Pierre de Brévilleltä, Joseph Canteloubelta, Johannes Brahmsilta, Messiaenilta, Paul Hindemithiltä ja Bohuslav Martinůlta.
Devoyon on tehnyt opetustyötä muun muassa Pariisin konservatoriossa ja Berliinin taideyliopistossa. Vuonna 2001 hänestä tehtiin Ordre National du Mériten ritari. Vuonna 1999 Devoyon aloitti Dong-suk Kangin kanssa toiminnan MusicAlp-festivaalin taiteellisena johtajana.
Ukkometto

Ukkometto (myös Metto) on Kemin Meripuistossa sijaitseva patsas, jonka on suunnitellut kuvanveistäjä Aimo Taleva.
Ukkometto valmistui Kemin kaupungin tilauksesta 1978. Teos sijoitettiin Kemin ammattioppilaitoksen pihalle, jossa se oli yli 20 vuotta. Kun ammattioppilaitoksen rakennus purettiin ja oppilaitos muutti uusiin tiloihin, teos varastoitiin. Teos sijoitettiin uudelleen nykyiselle paikalleen Meripuistoon vuonna 2010.
Teos on valmistettu haponkestävästä teräksestä ja sen toteuttivat ammattioppilaitoksen opiskelijat Talevan työmallin mukaan. Teosta kuvataan "Talevalle tyypilliseksi konstruktiiviseksi työksi, jonka lähtökohtana ovat luonnon rakenteet".
Ram V. Sutar

Ram Vanji Sutar (s. 19. helmikuuta 1925) on intialainen kuvanveistäjä, joka tunnetaan Yhtenäisyyden patsaan suunnittelijana. Sen lisäksi hän on luonut yli 50 suurta patsasta ja saanut Intian valtiolta Padma Shrin vuonna 1999 ja Padma Bhushanin 2016. Pienempiä veistoksia Sutar on luonut yli 8 000 teosta. Vuonna 2018 hänelle myönnettiin Tagoren palkinto. 
Uransa alussa 1950-luvulla Sutar työskenteli Ajantan luolataiteen kunnostajana. Vasta vuonna 1959 hän siirtyi varsinaisesti kuvanveistäjäksi jätettyään edellisen ammattinsa viestintäministeriössä, jossa hän suunnitteli malleja. Kuvanveistäjänä hänen tunnetuimmat työnsä, yhtenäisyyden patsaan lisäksi, ovat lukuisat Mahatma Gandhia esittävät patsaat. Yksi näistä Gandhi-patsaista koristaa Intian parlamenttirakennusta. Hän on omien sanojensa mukaan luonut yli 350 Gandhia esittävää patsasta, joista ensimmäisen hän teki vuonna 1948 maharashtralaiseen kouluun. Eri puolilta maailmaa löytyvistä Gandhi-patsaista valtaosa on hänen tai Gautam Palin tekemiä. 
Maailman suurimman patsaan, Yhtenäisyyden patsaan, suunnittelu alkoi vuonna 2010 kun Narendra Modi oli Gujaratin osavaltion pääministeri. Sutar halusi varmistaa, että patsas muistuttaa Vallabhbhai Patelia kasvonpiirteiltään käymällä läpi yli 2 000 valokuvaa.
James Marape

James Marape (s. 24. huhtikuuta 1971) on papuauusiguinealainen poliitikko, joka on toukokuusta 2019 alkaen toiminut maansa pääministerinä. Hän edusti aikaisemmin edellisen pääministerin Peter O'Neillin People's National Congress Party -puoluetta, mutta erosi siitä vuonna 2019.
Yksityiselämä.
Marape on etniseltä taustaltaan huli, jotka ovat yksi maan suurimmista väestöryhmistä. Marape kuuluu Seitsemännen päivän adventisteihin, ja hänen isänsä toimi seurakuntapastorina. 
James Marape on naimisissa Rachel Marapen kanssa ja pariskunnalla on kuusi lasta.
Marape valmistui ensimmäisen kerran (BA) 1993, ja suoritti jatkotutkinnon 2003 ympäristötieteissä Papua-Uuden-Guinean yliopistossa. 
Poliittinen ura.
Ensimmäisen kerran Marape valittiin parlamenttiin vuonna 2007. Nykyinen kausi on Marapen kolmas. Pääministerin lisäksi hän toimii myös maan urheiluministerinä..
Milan Janić

Milan Janić (; 14. kesäkuuta 1957 Bačka Palanka, Serbian KT, Jugoslavian FKT, nykyinen Serbia – 1. tammikuuta 2003 Belgrad, Serbia, Jugoslavia, nykyinen Serbia) oli serbialainen ratameloja. Hän osallistui Moskovan olympialaisiin 1980 ja voitti olympiahopeaa Los Angelesin olympialaisissa 1984.
Härmän helluntaiseurakunta

Härmän helluntaiseurakunta on Kauhavan Alahärmässsä toimiva helluntaiseurakunta. Seurakunta on perustettu vuonna 1949. Seurakunnan toimitilat sijaitsevat Alahärmän keskustassa Neulomotiellä.
Seurakunnan toimintamuotoihin kuuluvat jumalanpalvelusten ja rukouskokousten lisäksi muun muassa kuorotoiminta, lapsityö, teetupatyö ja avioliittotyö. 
Seurakunnan tilaisuuksia lähetetään muun muassa TV7:n televisio- ja verkkokanavilla.
Historia.
Helluntaiherätys saapui Alahärmään vuosien 1938–1939 aikana erityisesti Pietarsaaren helluntaiseurakunnan kautta. Helluntalaiset ryhtyivät pitämään ensin kokouksia Voltissa ja tämän jälkeen muissakin kylissä kuten Rantalassa ja Holmalla. Alahärmästä on kotoisin myös helluntailiikkeen tunnettu saarnaaja Niilo Yli-Vainio.
Härmän helluntaiseurakunta perustettiin itsenäiseksi paikallisseurakunnaksi vuonna 1949. Perustamishetkellä siihen liittyi 60 jäsentä. Seurakunta piti kokouksia Ylihärmässä ja pian seurakunann jäsenmäärä nousi lähelle sataa. Ensimmäiseksi vakituiseksi työntekijäksi seurakunta palkkasi Esa Niskasen.
Toimitilat.
Jäsenmäärän kasvaessa seurakunnalla syntyi kasvava tarve vakinaiselle toimipaikalle. Marraskuussa 1970 seurakunta osti Oskari Heikkilän perikunnalta Palomäen tilan kirkonkylästä. Aluksi tontilla sijainnut omakotitalo kunnostettiin kokoontumispaikaksi. Tilat jäivät kuitenkin pian pieneksi.
Härmän helluntaiseurakunnan nykyinen rukoushuone on vihitty käyttöön 7. toukokuuta 1988. Toimitiloissa on huoneistoalaa 452 neliömetriä ja sen kokoussalissa on tilaa 150 henkilölle ja parvella 50 henkilölle. Lisäksi rakennuksessa on lastenhuone, keittiö ja sosiaalitilat. Rakennussuunnitelmat on tehnyt seinäjokelainen Rakennussuunnittelu Oy K. J. Paalimäki ja toimitilat rakentuivat pitkälti talkootyöllä.
Pohjankääpä

Pohjankääpä ("Climacocystis borealis") on koko Suomessa ja varsinkin pohjoisessa runsaslukuisena tavattava kääpälaji. Käävän isäntäpuita ovat kuuset, jonka kuolleiden isojen puiden tyvestä ja juurista sen yleensä löytää. Lapissa pohjankääpä kasvaa varsinkin tykkylumen vahingoittamissa kuusikoissa yhdessä tummakesikän kanssa. Pohjankääpä aiheuttaa vetistä valkolahoa.
Pohjankäävän yksivuotinen itiöemä on tyypiltään pileaattinen ja muodoltaan hyllymäinen, kiilamainen, viuhkamainen tai joskus lähes jalallinen. Kääpä kasvaa tavallisesti kymmenien lakkien ryhmänä. Lakin yläpinta on nuorena keltainen, josta se vaalenee ikääntyessään kermanvalkoiseksi. Tuoreena yläpinta on karvainen ja koko itiöemä mehukas. Kääpä repeää helposti säteen suuntaisesti, mutta poikkisuuntaan se on hyvin sitkeä. Pillipinta on kermanvalkea tai vaaleankeltainen. Kulmikkaita tai vanhemmiten sokkeloisia pillejä on 1-2 millimetrillä. Säikeinen malto on kermanvalkoista ja itiöemän kokonaispaksuus 1-4 cm. Kuivana käävän yläpinta tuntuu karhealta ja varsinkin tyvessä näkyy nystypiikkejä, koko itiöemä kellertyy, rasvoittuu ja kovettuu. Pohjankääpä pitäisi olla melko helppo tunnistaa, sillä yhtä säikeisiä kääpiä ovat vain kartanokääpä ja mehikääpä, jotka elävät lehtipuilla.
Alexisonfiren diskografia

Alexisonfire oli kanadalainen post-hardcore-yhtye, joka perustettiin St. Catharinesissa, Ontariossa vuonna 2001.
Coldrainin diskografia

Coldrain on japanilainen metalcoreyhtye, joka perustettiin Nagoyassa vuonna 2007.
Liitukäävät

Liitukäävät ("Tyromyces") on "Polyporales"-lahkoon kuuluva kääpäsuku. Se on dna-analyysien perusteella läheistä sukua rustokääville. Mehevämaltoisina liitukäävät muistuttavat ulkoisesti paljon haprakääpiä. Liitukäävät ovat valkolahottajia.
Juntumaa

Juntumaa on sukunimi, joka on muun muassa seuraavilla suomalaisilla henkilöillä:
Liitukääpä

Liitukääpä ("Tyromyces chioneus") on koko Suomessa harvalukuisena esiintyvä kääpälaji. Sitä kasvaa varsinkin tunturikoivikoissa. Muita isäntäpuita koivujen lisäksi ovat lehtipuista ainakin pihlajat ja tuomi sekä havupuista kuusi. Liitukääpä valkolahottaa maapuita, pudonneita oksia ja kantoja.
Liitukäävän yksivuotinen itiöemä on säännöllisen muotoinen, tukevatyvinen typäkkä tai hyllymäinen lakki. Tuore itiöemä on hyvin vetinen ja tuntuu painavalta kokoonsa nähden, lakin yläpinta imee vettä ja on siksi vahamaisen himmeänkuultava. Väriltään yläpinta on kermavärinen tai savunruskeanharmahtava pienin mustin pistein. Pillipinta on kermanvalkea ja pillejä mahtuu 5-7 millimetrille. Malto on valkoista ja säteensuuntaisesti juustomaisesti lohkeavaa, pillien alla hyytelömäisen kuultavaa mikä saa pillit välkkymään käänneltäessä. Kuivana kääpä muuttuu yläpinnaltaan paperimaisesti rypistyneeksi ja malloltaan liitumaisen kovaksi, vetisyydestä johtuva harmaa väri häviää. Liitukäävässä on huomattavan epämiellyttävä hapanimelä haju. Vertaa harmokääpään, jonka harmaus säilyy kuivuessakin ja joka ei tuoksu.
Renfors

Renfors on sukunimi, joka on muun muassa seuraavilla suomalaisilla henkilöillä:
Silversteinin diskografia

"Silverstein"' on post-hardcore-yhtye Burlingtonista, Kanadan Ontariosta. Yhtye perustettiin vuonna 2000.
Alumiiniasetaatti

Alumiiniasetaatti eli alumiinitriasetaatti ((CH3COO)3Al) on alumiini- ja asetaatti-ionien muodostama ioniyhdiste. Yhdistettä voidaan käyttää apuaineena tekstiilien värjäyksessä ja antibakteerisena aineena sekä adstringenttinä.
Ominaisuudet, valmistus ja käyttö.
Huoneenlämpötilassa alumiiniasetaatti on valkoista tai väritöntä jauhetta. Yhdiste liukenee veteen, mutta myös hydrolysoituu vedessä. Tällöin muodostuu alumiinihydroksiasetaatteja, joita kutsutaan myös nimillä alumiinidiasetaatti ja alumiinimonoasetaatti.
Alumiiniasetaattia voidaan valmistaa kuumentamalla alumiinia, alumiinikloridia tai alumiinioksidia etikkahapon ja etikkahappoanhydridin kanssa tai alumiinisulfaatin ja bariumasetaatin välisellä reaktiolla. Alumiinioksidin ja etikkahapon välinen reaktio on:
Al2O3 + 6 CH3COOH → 2 ((CH3COO)3Al) + 3 H2O
Alumiiniasetaattia käytetään peittana tekstiilien värjäyksessä yhdessä alumiinisulfaatin kanssa. Sitä käytetään myös paperin- ja kartonginvalmistuksessa rakennetta vahvistavana yhdisteenä. Lääketieteessä yhdistettä voidaan käyttää haavojen hoidossa antiseptisenä aineena ja adstringenttinä.
Narberth

Narberth () on pikkukaupunki Yhdistyneen kuningaskunnan Walesissa Pembrokeshiren kreivikunnassa. 
Nimi.
Narberthin kymrinkielinen nimi "Arberth" on johdettu mahdollisesti kelttiläisten kielten ilmauksesta "arekwert-", joka viittaa vapaasti kääntäen padon tai aidan edustalla olevaan paikkaan. Toinen mahdollinen selitys nimen alkuperälle on uhria tarkoittava sana "aberth". Nimi "Narberth" on puolestaan johdettu myöhemmin ilmauksessa "yn Arberth" eli "Arberthissa".
Historia.
Tuolloinen Arberth oli aikanaan historiallisen Dyfedin kuningaskunnan hallitsijoiden keskus. Paikka esiintyy useaan otteeseen keskiaikaisessa walesilaisessa runokokoelmassa Mabinogion, jossa sitä kuvaillaan kukkulaksi, joka liitetään usein yliluonnollisiin tapahtumiin. Tarinassa kukkula on esimerkiksi Rhiannonin ilmestymsipaikka, ja myöhemmin päähenkilö Pwyllin ollessa kukkulalla sumu vie mennessään Dyfedin asukkaat ja näiden karjan. Samankaltaisista yliluonnollisista kukkuloista puhutaan myös irlantilaisessa perinteessä.
Väestö.
Narberthin asukasluku oli vuoden 2011 väestönlaskennan mukaan 2 489.
Bandolero (Paradision kappale)

Bandolero on belgialaisen Paradisio-yhtyeen kappale ja toinen singlejulkaisu vuodelta 1996.
Kappaleet.
Belgia (1996)
Culex accelerans

Culex accelerans on kaksisiipisten (Diptera) lahkoon ja hyttysten (Culicidae) heimoon kuuluva hyönteislaji. Lajin kuvasi tieteelle ensimmäisen kerran Root vuonna 1927. Sillä ei ole alalajeja.
Verkkosukkula-ahven

Verkkosukkula-ahven ("Crenicichla reticulata") on kirjoahventen (Cichlidae) heimoon kuuluva kalalaji. Sitä tavataan Etelä-Amerikassa Perussa, Kolumbiassa, Brasiliassa ja Guyanassa. Verkkosukkula-ahventa tavataan trooppisissa, 24–27 celsiusasteen lämpöisissä olosuhteissa. Laji voi kasvaa jopa 21,6 senttimetrin mittaiseksi.
Culex acharistus

Culex acharistus on kaksisiipisten (Diptera) lahkoon ja hyttysten (Culicidae) heimoon kuuluva hyönteislaji. Lajin kuvasi tieteelle ensimmäisen kerran Root vuonna 1927. Sillä ei ole alalajeja.
Culex acrostichalis

Culex acrostichalis on kaksisiipisten (Diptera) lahkoon ja hyttysten (Culicidae) heimoon kuuluva hyönteislaji. Lajin kuvasi tieteelle ensimmäisen kerran Edwards vuonna 1941. Sillä ei ole alalajeja.
Sukkula-ahvenet

Sukkula-ahvenet ("Crenicichla") on kirjoahventen (Cichlidae) heimoon kuuluva kalasuku. Siihen kuuluvat seuraavat lajit:
Tulvakääpä

Tulvakääpä ("Tyromyces fumidiceps") on Suomessa erittäin harvinainen ja uhanalainen kääpälaji. Se elää kosteissa lehtometsissä, tulvarannoilla ja yleensäkin veden läheisyydessä makaavilla puunrungoilla. Isäntäpuita ovat monet lehtipuut, kuten lepät ja vaahtera. 
Yksivuotinen itiöemä on tyypiltään pileaattinen tai puoliresupinaattinen, yleensä yksittäin tai muutaman lakin ryhminä kasvava. Tuore itiöemä on pehmeä ja vetinen, kuivana se muuttuu hauraaksi ja liitumaisesti mureneva. Mattainen yläpinta on nuorena (kerman)valkoinen ja värjäytyy kasvaessaan tyvestä aloittaen harmaaksi. Lakin reuna on terävä ja valkoinen, pillipinta valkea ja kolhiintuneista kohdistaan vihertävä. Kulmikkaita pillejä on 4-6 millimetrillä. Lohkopinnassa näkyvät erisävyisinä harmaanvalkoinen malto ja tyvestään hieman vihertävä pillikerros, käävän kokonaispaksuus on 2-3 mm. Kuivat pillit ovat kerman tai vaalean toffeen värisiä. Tulvakäävässä on hyvä kaneliin tai anikseen vivahtava hedelmän tuoksu. Vertaa kangasmetsissä kasvavaan kanadankääpään ja tuoksuttomaan harmokääpään.
Ruskakääpä

Ruskakääpä ("Tyromyces kmetii") on Suomessa hyvin harvinainen, vain Lapissa tavattu kääpälaji. Muualla Euroopassa sen levinneisyys rajoittuu vuoristoalueille ja ilmastonmuutos rajoittanee käävän esiintymisalueita tulevaisuudessa. Ruskakääpä elää monilla lehtipuilla, Suomessa lähinnä tunturikoivulla. Kääpä valkolahottaa kuolleita runkoja, pudonneita oksia ja kantoja.
Käävän yksivuotinen ja yksittäin kasvava itiöemä on pienikokoinen, typäkkä tai hyllymäinen ja joskus tyvestään puulle levinnyt lakki. Tuore itiöemä on pehmeän juustomainen ja yläpinnaltaan mattainen tai, varsinkin kostealla kasvupaikalla, hennosti nukkainen. Kuivana itiöemä on liitumainen ja yläpinta tuntuu karhealta. Yläpinta tuoreena on vaalea, osin heikosti keltaisen ja oranssin sävyinen. Myös mallossa toistuu vaaleaoranssi. Kuivuessa värit haalenevat. Pillipinta on kermanvalkea, pillejä mahtuu 3–9 millimetrille ja pillikerros on vain muutaman millimetrin paksuinen. Käävän kokonaispaksuus on tyvessä 1–2 cm. Ruskakäävän tuoksu muistuttaa liitukääpää.
Gadsdenin osto

Gadsdenin osto (, : suom. La Mesillan myynti) oli tapahtuma, jossa Yhdysvallat hankki Meksikolta 76 800 km2 (29670 neliömailia) laajuisen alueen nykyisten Arizonan osavaltion eteläosassa ja New Mexicon osavaltion lounaisosassa. Se oli osa Mesillan sopimusta, joka astui voimaan 8. kesäkuuta 1854.
Taustaa.
Yhdysvallat halusi rakentaa mantereen poikki eteläistä reittiä kulkevan rautatien, ja ostoon sisältyi alueita Gilajoen etelä- ja Rio Granden länsipuolella, joita tarvittiin rataa varten. Samalla haluttiin myös selkeyttää ja rauhoittaa raja-aluetta. Meksikon puolella Santa Annan hallitus oli rahavaikeuksissa, ja vuosien 1846-48 tuhoisan Meksikon-Yhdysvaltain sodan jälkeen hallitus mahdollisesti piti parempana myydä alue ja saada siitä korvaus, kuin menettää se Yhdysvalloille ilman korvausta.
Sopimus.
Sopimuksen ensimmäisen luonnoksen allekirjoittivat 30. joulukuuta 1853 James Gadsden, Yhdysvaltain Meksikon-suurlähettiläs, jonka mukaan se Yhdysvalloissa tunnetaan, ja Antonio López de Santa Anna, Meksikon presidentti. Yhdysvaltain senaatti pienensi ostettavaa aluetta noin kolmanneksella ja laski vastaavasti siitä maksettavaa hintaa, minkä jälkeen senaatti ratifioi sen 25. huhtikuuta 1854, minkä jälkeen se päätyi presidentti Franklin Piercen allekirjoitettavaksi. Meksikossa sopimus hyväksyttiin lopullisesti sen voimaanastumispäivänä 8. kesäkuuta 1854. Sopimuksen mukaan Meksiko sai alueesta maksuna 10 miljoonaa dollaria (v. 2018 valuutassa $230 miljoonaa).
Vaikutukset.
Southern Pacific Railroad -yhtiö rakensi alueen poikki radan 1881-1883. Gadsdenin osto oli viimeinen merkittävä aluelaajennus, joka oli yhteydessä muuhun Yhdysvaltoihin, ja sen seurauksena Yhdysvaltain ja Meksikon raja asettui nykyiseen muotoonsa. Arizonalaiset Tucsonin ja Yuman kaupungit ovat ostetulla alueella.
Taking Back Sundayn diskografia

Taking Back Sunday on yhdysvaltalainen alternative rock -yhtye. Sen perustivat vuonna 1999 Antonio Longo laulajana, Jesse Lacey basistina ja taustalaulajana, John Nolan kitaristina, Eddie Reyes kitaristina sekä Stevie D rumpalina. Yhtyeen kokoonpano on sittemmin vaihtunut useita kertoja ja ainoat alkuperäisjäsenet ovat Eddie Reyes ja John Nolan.
The Amity Afflictionin diskografia

The Amity Affliction on vuonna 2003 perustettu australialainen metalcore-yhtye.
Volbeatin diskografia

Tanskalainen heavy rock -yhtye Volbeat on perustettu vuonna 2001. Yhtyeen jäseniä ovat Michael Poulsen, Jon Larsen ja Kaspar Boye Larsen. Yhtye on julkaissut yhteensä kahdeksan studioalbumia.
Tall Fatou Souko

Tall Fatou Souko (myös "Soucko", 18. tammikuuta 1929 Toukoto – 15. lokakuuta 2013) oli malilainen opettaja ja hallintovirkailija. Hän oli yksi maan ensimmäisistä ammattiyhdistysnaisista ja Malin naisliiton pääsihteeri.
Fatou Souko syntyi Toukoton asemapäällikön perheeseen. Hän kävi koulunsa Toukotossa, Kitassa ja Bamakossa ja valmistui opettajaksi Rufisquen tyttöjen normaalikoulusta vuonna 1950. Souko työskenteli opettajana Kitassa ja Koutialassa ja siirtyi vuonna 1961 Bamakoon, jossa hän toimi hallintovirkailijana.
Souko oli Sudanin liiton naistoimiston jäsen Koutialassa ja osallistui ammattiyhdistystoimintaan Bamakossa. Hänet valittiin valtion virkamiesliiton ulkosuhteiden sihteeriksi vuonna 1972 ja ammattiliittojen keskusjärjestön kulttuurisihteeriksi vuonna 1973. Souko osallistui presidentti Moussa Traorén vaimon Mariamin johtaman Malin naisliiton perustamiseen ja toimi sen pääsihteerinä vuosina 1974–1977.
Souko osallistui syrjäytetyn presidentti Modibo Keïtan hautajaisiin vuonna 1977, sillä hänen veljensä oli naimisissa Keïtan ottotyttären kanssa. Hänellä oli sukulais- ja aviositeitä myös puolustusministeri Kissima Doukaraan ja turvallisuuspäällikkö Tiécoro Bagayokoon. Mariam Traoré syrjäytti tämän johdosta Soukon naisliitosta vuonna 1977 ja helmikuussa 1978 hänet pidätettiin Bagayokon, Doukaran ja Karim Dembélén vallankaappausyrityksen yhteydessä.
Oltuaan kahdeksan kuukautta poliisin valvonnassa Souko työskenteli Sélinguén patoviraston johtajana eläkkeelle jäämiseensä saakka vuonna 1985. Vuonna 1991 hän osallistui Malin kansalliskonferenssin järjestelyyn. Souko perusti 1980-luvulla islamilaisen naisyhdistyksen, joka on vuodesta 1991 toiminut nimellä Fidama.
Souko oli kansallisuudeltaan mandinka. Hän teki kahdesti pyhiinvaelluksen Mekkaan. Souko oli naimisissa opettaja Amadou Aguibou Tallin kanssa ja hän sai viisi lasta.
Lammaistenlahti

Lammaistenlahti on Harjavallan ja Nakkilan rajalla sijaitseva Kokemäenjoen osa, jossa sijaitsee muun muassa Harjavallan vesivoimalaitos. Alueen kylät Lammainen, Torttila ja Pirilä muodostavat niin sanotun Lammaistenlahden kulttuurimaiseman, joka on yksi Museoviraston luokittelemista valtakunnallisesti merkittävistä rakennetuista kulttuuriympäristöistä. Lammaistenlahti myös suosittu virkistyskalastusalue, ja joen pohjoisrannalla kulkee vuonna 1983 perustettu Paratiisin luontopolku.
Lammaistenlahden kulttuurimaisema.
Lammaistenlahden kulttuurimaisema muodostuu Harjavallan voimalaitoksen lisäksi Kokemäenjoen pohjoisrannalla sijaitsevan Pirilän kylän vanhasta asutuksesta, eteläpuolella sijaitsevien Torttilan ja Lammaisten kylien talonpoikaistaloista sekä niiden kautta kulkevasta historiallisesta Huovintiestä. Alue oli jo keskiajalla merkittävä markkinapaikka, ja se oli myös tärkeä lohen ja siian kalastuspaikka aina 1930-luvulle voimalaitoksen rakentamiseen saakka. Lisäksi Lammaistenlahden pohjoisrannalla sijaitsee 1920-luvulla valmistunut Satalinnan sairaala.
Arthur Hovhannisyan (karateka)

Arthur Hovhannisyan (, s. 13. syyskuuta 1975 Gjumri, Armenian SNT) on armenialainen karateka. Hän voitti aktiiviurallaan pronssia World Openissa 2007 ja on superraskaansarjan Euroopan-mestari.
Kilpaura.
Hovhannisyan harrasti lapsena uintia ja nyrkkeilyä, kunnes 15-vuotiaana siirtyi harrastamaan Kyokushin karatea. Hänen ensimmäinen ohjaaja oli Karen Manukyan.
2003 Hovhannisyan voitti EM-pronssia Ukrainassa, joka oli hänen ensimmäinen EM-tason mitali.
2005 hän onnistui saavuttamaan ensimmäisen Euroopan-mestaruutensa Bulgariassa, voitettuaan loppuottelussa Jan Soukupin.
2006 Hovhannisyan saavutti hopeaa Japanin mestaruuskisoissa hävittyään loppuottelussa Yoshiaki Uchidalle.
2007 Hovhannisyan saavutti pronssia World Openissa. Hän hävisi välierissä Jan Soukupille ja kohtasi pronssiottelussa Darmen Sadvokasovin. Hovhannisyan palkittiin turnauksessa parhaasta ottelutekniikasta.
Elokuussa 2017 Hovhannisyan voitti yli 35-vuotiaiden sarjan ensimmäisessä Shin Ki Tai -turnauksen Venäjällä. Turnauksessa kilpailtiin karaten lisäksi sumossa, kendossa ja yleiskunnossa, joiden kokonaistuloksen perusteella valittiin voittaja.
Leslie Uggams

Leslie Marian Uggams (s. 25. toukokuuta 1943 Harlem, New York, Yhdysvallat) on yhdysvaltalainen näyttelijä ja laulaja.
Uggams on tunnettu Kizzy Reynoldsin roolista minisarjassa "Juuret" (1977), josta hän sai Golden Globe- ja Emmy-ehdokkuudet.
Hän on myöhemmin esiintynyt elokuvissa "Sugar Hill" (1994), "Deadpool" (2016), "Deadpool 2" (2018) ja "Deadpool &amp; Wolverine" (2024), sekä televisiosarjassa "Empire".
Janne Pekkala

Janne Pekkala (s. 1965) on suomalainen keittiömestari. Lisäksi hän on tullut tunnetuksi toimittaja Timo Nykyrin kanssa Yleisradiolle tehdyistä televisio- ja radio-ohjelmista, kuten muun muassa lastenohjelmasta "Pikku posteljooni" (1993–1994), ja ruokaohjelmasta "Makupalat" (1997–2005).
Pekkala vietti nuoruutensa Oulun Korvenkylän kaupunginosassa. Pekkalan keittiöura alkoi 1980-luvun alussa, jolloin hän työskenteli Oulun Kauppahotellissa keittiöapulaisena. Ammattikoulussa hän kävi ravintola-alan koulutuksen. Varusmiespalveluksen aikaan hän toimi laivakokkina. 1990-luvun alussa hän työskenteli oululaisessa 45 Special Bar -ravintolassa. Tämän jälkeen hän on työskennellyt useammassa eri ravintolassa, kirjoittanut ruoka-aiheisia kirjoja ja järjestänyt erilaisia tilaisuuksia, kuten muun muassa kokkauskursseja. Pekkala harrastaa rumpujen soittamista.
Timo Nykyri

Timo Nykyri on suomalainen toimittaja. Nykyri työskentelee Yleisradion Oulun toimituksessa. Hän on tullut tunnetuksi kokki Janne Pekkalan kanssa Yleisradiolle tehdyistä televisio- ja radio-ohjelmista, kuten muun muassa lastenohjelmasta "Pikku posteljooni" (1993–1994), ja ruokaohjelmasta "Makupalat" (1997–2005). Pekkalan kanssa hän on myös osallistunut muutamien ruoka-aiheisten kirjojen tekoon. Nykyri toimi myös Yleisradion televisio-ohjelmassa "Hittimittari" Pohjois-Suomen alueraadin vetäjänä. 
Nykyri toimii soittajana vuonna 2009 perustetussa Timo Nykyrin Ukuleleorkesterissa.
Resolute-pöytä

Resolute-pöytä on 1800-luvulla valmistettu työpöytä, joka on ollut usean Yhdysvaltain presidentin käytössä. Ison-Britannian kuningatar lahjoitti pöydän silloiselle presidentti Rutherford B. Hayesille vuonna 1880. Pöytä on valmistettu brittiläisen laivan HMS "Resoluten" tammipuusta.
Nykyisin pöytä sijaitsee Oval Officessa, Yhdysvaltain presidentin virkahuoneessa, jossa se toimii nykyisen presidentin työpöytänä.
Maineestaan huolimatta se ei ole ainoa työpöytä, joita Yhdysvaltain presidentit ovat käyttäneet.
Presidenttien käytössä.
Ensimmäisen kerran pöytä siirrettiin Oval Officeen presidentti John F. Kennedyn käskystä. Seuraavan kerran se oli käytössä virkahuoneessa Jimmy Carterin ja Ronald Reaganin aikoina. Tämän jälkeen pöytää käyttivät Bill Clinton, George W. Bush, Barack Obama, Donald Trump ja Joe Biden.
Presidentti Donald Trump piti pöydällä punaista nappia, jota painamalla hän sai kutsuttua paikalle Valkoisen talon hovimestarin tai pullon Coca-Colaa.
Gaussi

Gaussi (G tai Gs) on magneettivuon tiheyden yksikkö cgs-järjestelmässä. Yksikkö on nimetty saksalaisen matemaatikon ja fyysikon Carl Friedrich Gaussin mukaan. Yksi gaussi on yksi maxwell neliösenttimetriä kohti eli:
1 G= 1 Mx/cm²
Cgs-järjestelmä on nykyään korvattu SI-järjestelmällä, jossa magneettivuon tiheyden yksikkönä on tesla. Yksi gaussi on 10-4 teslaa eli 100 mikroteslaa (100 μT), ja 1 tesla = 10 000 gaussia.
Komatsushima

Komatsushima () on Japanin kaupunki Shikokun saarella Tokushiman prefektuurissa. Se sijaitsee Tyynenmeren Kiin kanaalin rannikolla prefektuurin itäosassa Tokushiman kaupungin kaakkoispuolella. Kaupunki on rakentunut Komatsushimanlahteen laskevan Kandasejoen suulle. Komatsushimassa on 37 561 asukasta (marraskuussa 2019) ja sen pinta-ala on 45,37 neliökilometriä.
Komatsushima oli muinoin Kioton Komatsun kylässä sijaitsevan Ninna-jin buddhalaisen temppelin kartanon aluetta, minkä vuoksi paikkakunta nimettiin kylän mukaan. Edo-kaudella sieltä vietiin indigoväriä Edoon ja Osakaan. Vuonna 1913 valmistui Tokushimaan johtava rautatie, ja myöhemmin 1920-luvulla Komatsushimaan perustettiin kehräämö, minkä myötä sinne alkoi kehittyä teollisuutta. Kaupungin satamaa laajennettiin vähitellen 1930–1950-luvuilla, ja vuonna 1964 se yhdistyi Tokushiman sataman kanssa. Nykyisin se tunnetaan Tokushiman-Komatsushiman satamana ja vuodesta 2011 sieltä on ollut säännöllistä konttiliikennettä Etelä-Korean Busaniin. Kaupunkioikeudet Komatsushimalle myönnettiin vuonna 1951 kuntaliitoksen yhteydessä. 1960-luvulta lähtien kaupunkiin on sijoittunut esimerkiksi ruokaöljyä, paperia, ilotulitteita ja tekokuituja valmistavaa teollisuutta. Myös kalastus ja kalatuotteiden valmistus ovat merkittäviä elinkeinoja. Kaupunkiin kuuluvilla maaseutualueilla viljellään muun muassa bambunversoja ja "Myrica rubra" -puun hedelmiä ("yamamomo").
Komatsushimassa sijaitsee kaksi Shikokun pyhiinvaellusreitin temppeliä: Onzan-ji (temppeli nro. 18) ja Tatsue-ji (temppeli nro. 19). Kinchō-jinjan pyhäkkö tunnetaan "Awa tanukigassen" -legendasta. Sen läheisyydessä kohoavalta Hinominevuorelta on laaja näköala kaupunkiin. Komatsushimanlahden itäosassa toimii Japanin meri-itsepuolustusvoimien tukikohta. Kaupunkia palvelee JR Shikokun Mugi-linja.
NiziU

NiziU (, ) on japanilainen yhdeksänhenkinen tyttöyhtye, jonka levy-yhtiönä toimii JYP Entertainment. Yhtye muodostettiin "Nizi Project" -tosi-tv-sarjan kautta vuonna 2020. NiziU on ensimmäisen japanilainen tyttöyhtye JYP Entertainmentin alaisuudessa.
Historia.
"Nizi Project" ja uran alku (2019–2020).
J.Y. Park piti lehdistötilaisudeen 7. helmikuuta 2019, jolloin hän ilmoitti "Nizi Project" -ohjelmasta. Tilaisuudessa hän ilmoitti tekevänsä yhteistyötä Sony Music Japanin kanssa. Projektin teemana oli etsiä eri lahjakkuuksia, jotka toimisivat "sateenkaarimaisena" ryhmänä. Koe-esiintymisiin ilmoittautuminen alkoi saman vuoden toukokuussa. Varsinaiset koe-esiintymiset pidettiin heinä-elokuussa kahdeksassa kaupungissa Japanissa, jotka olivat Sapporo, Sendai, Tokio, Nagoya, Osaka, Hiroshima, Fukuoka ja Okinawa, sekä kahdessa kaupungissa Yhdysvalloissa, jotka olivat Los Angeles ja Honolulu. Ohjelmaan haki henkilöä. 26 harjoittelijaa valittiin koe-esiintymisten kautta puolivuotiseen harjoitteluohjelmaan. Itse "Nizi Project" -ohjelmassa 26. harjoittelijasta karsittiin harjoittelijoita, josta jäljelle jäi neljätoista kilpailijaa, jotka matkasivat Koreaan kilpailemaan. "Nizi Project" -ohjelman toinen kausi näyttää harjoittelun Soulissa ja valmistautumisen loppuvalintaan. Yksi valituista kilpailijoista jäi pois toiselta kaudelta.
Yhdeksän kilpailijaa valittiin 26. kesäkuuta 2020 NiziU yhtyeen jäseniksi. Jäseniksi valittiin Mako, Rio, Maya, Riku, Ayaka, Mayuka, Rima, Miihi ja Nina. Yhtye julkaisi ennen debyyttiänsä 30. kesäkuuta "Make You Happy" EP-levyn.
Yhtyeen varsinainen esikoissingle ”Step &amp; a Step” julkaistiin 2. joulukuuta 2020.
Ensimmäisen studioalbumi (2021–).
NiziU julkaisi kaksipuoleisen singlen ”Take a Picture / Poppin’ Shakin” 7. huhtikuuta 2021.
24. marraskuuta 2021 yhtye julkaisi esikoisalbuminsa "U", yhdessä sen nimikkosinglen ”Chopstick” kanssa.
Huhtikuussa 2022 yhtye julkaisi digitaalisen singlen "Asobo". 20. heinäkuuta 2022 yhtye julkaisee singlen "Clap Clap".
Oulu-Koillismaan pelastuslaitos

Oulu-Koillismaan pelastuslaitos (1.1.2023 lähtien Pohjois-Pohjanmaan pelastuslaitos) on vuoden 2022 loppuun toiminut pelastuslaitos Pohjois-Pohjanmaan maakunnan pohjoisosissa. Maakunnan eteläosat kuuluivat Jokilaaksojen pelastuslaitoksen piiriin.
Oulu-Koillismaan ja Jokilaaksojen pelastuslaitokset yhdistyvät Pohjois-Pohjanmaan pelastuslaitokseksi vuoden 2023 alussa sote-uudistuksen myötä.
Liikelaitoksena Oulu-Koillismaan toiminnasta vastasi Oulun kaupunki. Palolaitoksen alueella sijaitsee 21 paloasemaa, joista Haukiputaan, Ruskonselän, Oulun, Kempeleen ja Kuusamon asemat ovat ympärivuorokautisesti miehitettyjä. Pelatusjohtajana toimii Petteri Helisten.
Linnanmaalle valmistui vuonna 2021 uusi paloasema, joka otettiin käyttöön 2. syyskuuta. Raksilan paloasema puretaan ja tilalle rakennetaan nykyistä pienempi asema.
Paloasemat.
Lyhenteet:
Careproctus hyaleius

Careproctus hyaleius on imukalojen (Liparidae) heimoon kuuluva merivesissä elävä kalalaji. Se voi kasvaa korkeintaan 12,3 senttimetrin mittaiseksi. "Careproctus hyaleius" -lajia tavataan itäiseltä Tyyneltämereltä. Se elää korkeintaan 2 630 metrin syvyydessä.
Itajara

Itajara eli raitameriahven ("Epinephelus itajara") on meriahventen (Epinephelidae) heimoon kuuluva meri- ja murtovesissä elävä kalalaji.
Koko ja ulkonäkö.
Itajaran pituus on tavallisesti 150 senttimetrin luokkaa ja voi maksimissaan olla noin 250 senttimetriä. Laji voi painaa jopa 455 kilogrammaa. Sen väritys vaihtelee synkänvihreästä, harmaasta tai tummankeltaisesta ruskeaan. Ruumis on vankkarakenteinen ja sen leveys on mitaltaan puolet pituudesta. Pää on leveä ja silmät ovat pienet. Lajilla on selkäevässään 11 piikkiruotoa ja 15–16 pehmeää ruotoa. Peräevässä on kolme piikkiruotoa ja kahdeksan pehmeää ruotoa. Rintaevät ja pyrstöevä ovat pyöreäreunaiset. Selkäevän etuosan ja peräevän kannoissa on ohutta ihoa ja suomuja.
Levinneisyys ja elinympäristö.
Itajaraa tavataan Atlantin valtamerellä Floridan koillisosista länteen, Yhdysvaltain rannikkoa pitkin etelään, koko Meksikonlahdella ja Karibianmerellä, Etelä-Amerikan rannikkoa pitkin Brasilian Santa Catarinaan asti ja idässä Länsi-Afrikan rannikkoa pitkin Senegalista Angolan Cabindaan asti. Tyynenmeren alapopulaatiot ovat todennäköisesti "Epinephelus quinquefasciatus" -lajia. Itajaran elinympäristöjä ovat pääasiassa kovat riutat ja mangrovealueet. Se elää korkeintaan 100 metrin syvyydessä vedenpinnasta ja yleensä korkeintaan 46 metrin syvyydessä.
Ravinto ja elintavat.
Itajaran ravintoa ovat pääasiassa kalat, ravut ja äyriäiset. Lajin kutu tapahtuu pääasiassa heinäkuun ja syyskuun välisenä aikana. Kuun vaiheet vaikuttavat lisääntymiseen suuresti. Aikuiset yksilöt muuttavat lisääntymispaikoille heinäkuussa jopa 500 kilometrin päästä ja jäävät sinne lokakuun puoliväliin asti. Meksikonlahden itäosassa koiraiden on havaittu tulevan sukukypsiksi 110–115 senttimetrin mittaisina ja neli–kuusivuotiaina, naaraiden taas 120–135 senttimetrin mittaisina ja kuusi- tai seitsenvuotiaina. Itajaran on havaittu samoissa tutkimuksissa voivan elää ainakin 37 vuoden ikäiseksi, mutta todennäköisesti korkein mahdollinen elinikä on lähempänä 50 vuotta.
Uhat ja suojelu.
Itajaraa kalastetaan voimakkaasti kautta sen levinneisyysalueen. Lajia pyydetään pääasiassa sukelluskalastamalla. Se on erittäin herkkä liikakalastuksen vaikutuksille, ja esimerkiksi Yhdysvaltain koillisosassa sen lukumäärät laskivat 1950-luvulta 1990-luvulle vähintään 84 prosentilla. Vuonna 2016 julkaistun kanta-arvion mukaan se oli 1950-luvulta vuoteen 2014 vähentynyt alueella noin 33 prosenttia. Itajaran täydellinen pyydystämiskielto astui Yhdysvaltain vesillä voimaan 1990 ja Yhdysvaltain Karibianmerellä 1993. Vuonna 2015 itajara saatiin ensi kertaa lisääntymään vankeudessa.
Raitameriahven

Raitameriahven eli seeprameriahven ("Epinephelus fasciatus") on meriahventen (Epinephelidae) heimoon alaheimoon kuuluva meri- ja murtovesissä elävä kalalaji. Se on sukunsa "Epinephelus" tyyppilaji".
Koko ja ulkonäkö.
Raitameriahvenen pituus on tavallisesti 22 senttimetrin luokkaa ja voi maksimissaan olla noin 40 senttimetriä. Laji voi painaa jopa kaksi kilogrammaa. Sen ruumiin värityksessä on suurta vaihtelua aina vaalean harmaanvihreästä tulipunaiseen tai vaalean punakeltaiseen. Kyljillä on usein viisi pystysuuntaista juovaa, joiden väri vaihtelee tummasta punaiseen. Vatsapuoli on vaalea tai valkea. Pään yläpuoli on tumman punaruskea ja siinä on usein samanvärisiä raitoja tai laikkuja. Lajilla on selkäevässään 11 piikkiruotoa ja 15–17 pehmeää ruotoa. Peräevässä on kolme piikkiruotoa ja kahdeksan pehmeää ruotoa. Evät ovat punaoransseja, vaalean kellanvihreitä tai vihreänruskeita. Selkäevän kannassa on mustanruskea viiva ja jokaisessa sen 11 piikissä on kärjessä musta kolmionmuotoinen alue.
Levinneisyys ja elinympäristö.
Raitameriahventa tavataan indopasifisella merialueella Punaiseltamereltä Etelä-Afrikkaan asti, itään Pitcairnsaarille asti, pohjoisessa Japaniin ja Koreaan asti sekä etelässä Australiaan asti. Lajin levinneisyys kattaa Intian valtameren saaret. Se on yksi tribuksensa yleisimmistä ja laajalle levinneimmistä lajeista. Raitameriahvenen uskotaan jakautuvan ainakin kuuteen erilliseen osapopulaatioon, jotka voidaan erottaa toisistaan yksilöiden suomujen määrästä ja värityksestä. Raitameriahven voi elää 4–160 metrin syvyydessä vedenpinnasta, mutta oleilee yleensä 20–45 metrin syvyydessä. Sen elinympäristöjä ovat koralliriutat ja kallioiset vedenpohjat.
Ravinto ja elintavat.
Madagaskarin alueella raitameriahvenen ravintoa ovat taskuravut, kalat, katkaravut, ja välipyrstöiset ravut. Keniassa laji syö rapuja, sirkkaäyriäisiä, kaloja, käärmetähtiä ja tursaita. Punaisessameressä sen ravintoa taas ovat pääasiassa kalat ja äyriäiset (enimmäkseen ravut). Raitameriahven voi saavuttaa sukukypsyyden 12-16 senttimetrin mittaisena (standardipituutta). Se voi elää parhaimmillaan noin 20-vuotiaaksi.
Careproctus improvisus

Careproctus improvisus on imukalojen (Liparidae) heimoon kuuluva merivesissä elävä kalalaji. Sitä tavataan Eteläiseltä jäämereltä. "Careproctus improvisus" -laji elää noin 260–306 metrin syvyydessä.
Plattsburgh Air Force Base

Plattsburgh Air Force Base on entinen Yhdysvaltain ilmavoimien lentotukikohta New Yorkin osavaltion koillisosassa. Kenttä tunnetaan nykyään nimellä Plattsburgh International Airport.
Huugo Karikoski

Huugo Villiam Johannes Karikoski, sukunimi vuoteen 1906 "Johnsson" (13. kesäkuuta 1887 Rantasalmi – 4. joulukuuta 1933 Tyrväntö) oli suomalainen agronomi, maatalousneuvos ja opettaja.
Karikosken vanhemmat olivat kansakoulunopettaja Gustaf Anshelm Johnsson ja Lusiina Maria Lindén. Hän pääsi ylioppilaaksi 1909 ja valmistui agronomiksi 1913. Karikoski teki opintomatkat Saksaan 1922 ja Norjaan 1926.
Karikoski oli Keski-Hämeen kansanopistossa maatalousaineiden opettajana 1913–1914, Lahden seudun maamieskoulun opettajana 1914–1917, Itä-Hämeen maanviljelysseuran sihteerinä ja konsulenttina 1917–1918, Lahden seudun maamieskoulun johtajana 1918–1928 sekä maatalousnormaalikoulussa yliopettajana 1929–1932 ja koulun johtajana 1931–1932. Vuodesta 1932 alkaen hän toimi maatalousneuvoksena. Karikoski oli Suomen maatalouskoulujen opettajayhdistyksen puheenjohtajana 1923–1931 ja maatalouskoulukomitean jäsenenä 1925–1928.
Huugo Karikoski oli naimisissa vuodesta 1926 Lydia Irene Nurmiharjun kanssa.
Dagny

Dagny on skandinaavislähtöinen naisen etunimi. Se on muodostettu sanoista "dag" ja "ny", joista edellisen merkitys on ’päivä’ ja jälkimmäisen ’uusi’.
Digi- ja väestötietoviraston mukaan Suomessa on lokakuuhun 2021 mennessä tilastoitu noin 1 300 Dagny-nimistä naista. Heistä suurin osa on syntynyt 1900-luvun kahden ensimmäisen vuosikymmenen aikana. 
Nimipäivät.
Dagny-nimi oli mukana suomalaisessa almanakassa vuosina 1908–1928. Alun perin nimipäivä oli 11. syyskuuta, mutta vuodesta 1918 alkaen se oli 12. syyskuuta. Nykyään jälkimmäinen päivä on Dagnyn nimipäivä suomenruotsalaisessa almanakassa. 
Ruotsissa ja Norjassa Dagny viettää nimipäivää 11. syyskuuta.